Rekdal henter dansk sjefstrener
Kjetil Rekdals jobb i Vålerenga startet for alvor i går da han kvittet seg med André Bergdølmo i Vålerengas støtteapparat. Allerede i dag er hans erstatter på plass: Danske Michael Schjønberg (45). Schjønberg og Rekdal kjenner hverandre godt fra tidligere - dansken var Rekdals sportssjef i Kaiserslautern-tiden. Senere har han ledet FC Vestsjælland på nivå tre i Danmark. Schjønberg har 44 landskamper for Danmark, og har signert en toårsavtale for Vålerenga. - Jeg kjenner Michael fra tiden i Kaiserslautern og han er en person som jeg jobber godt sammen med. Vi har holdt kontakten siden tiden i Tyskland og når jeg nå overtok Vålerenga passet det godt å snakke om muligheten for et nytt samarbeid, sier Kjetil Rekdal til klubbens hjemmeside. At han nå får Kjetil Rekdal, en mann han var sjef for tidligere, ser Schjønberg på som helt greit. - Kjetil og jeg jobber godt sammen og jeg ser på dette som lagarbeid. Sammen skal vi gjøre vårt for at Vålerenga skal bli en toppklubb og da er det ikke rollene som betyr noe. Jeg har trua på at dette blir et fruktbart samarbeid og ser fram til å jobbe med spillergruppa her, avslutter Schjønberg.
Kjetil Rekdal har hentet Michael Schjønberg (45) for å lede Vålerenga-treningene de neste to årene.